 **О Б Щ И Н С К И С Ъ В Е Т Б О Р О В А Н**

3240 Борован, ул. „Освобождение" №1, тел.: (09147) 9404, www. borovan.bg

obs-borovan@abv.bg

  
**П Р О Т О К О Л**

**№ 2**

Днес**, 29.03.2024 г**. /петък/, в Заседателната зала на Общински съвет – Борован, ул.“ Освобождение“ №1 се проведе заседание на Обща комисия към Общински съвет - Борован, мандат 2023 - 2027г.

Заседанието започна в **11:00** часа.

Присъстват – 9 общински съветника.

**На заседанието присъстваха още:**

Иван Костовски – Кмет на Община Борован,

Таня Петкова – Секретар на Община Борован,

Жители на Община Борован.

Заседанието се откри и се ръководи от Председателя на ОбС – Борован – Петър Петров.

**По т. 1 от дневния ред: Информации**

* **Информация от Иван Костовски - Кмет на Община Борован, относно:** Пролетното хигиенизиране и готовността за залесяване в Община Борован.

Г-н Петър Петров даде думата на г-н Иван Костовски – Кмет на Община Борован.

Г-н И. Костовски обясни, че е получил сигнали и от граждани, и от служители на електроенергийната компания, че отрязаните клони на дърветата стоят по улиците и пречат на движението; като решението е да се съберат в двора на училище „Христо Ботев“, докато се организира предоставянето на дробилка. Всички дейности, свързани с хигиенизирането, които всяка община е задължена да извършва, изисква ресурси. С това е свързано и намерението на г-н Костовски да закупи вишка, с която да се улесни почистването на клоните, но и да подпомогне работата на електроразпределителната мрежа в Община Борован.

Относно залесяването, г-н Костовски поясни, че е разговарял с горския и очаква отговор от гр. Берковица за предоставянето на фиданки.

Една от идеите на г-н Костовски е да закупи машина за почистване и измиване на пътното платно, както и водоноска, като обяви, че това би могло да се случи само със съгласието и позволението на общинските съветници.

* **Информация от Иван Костовски - Кмет на Община Борован, относно:** Административното обслужване в Община Борован през 2023 г. и дейността на отделните кметства.

Г-н Петър Петров даде думата за мнения и становища.

Не постъпиха питания от страна на общинските съветници.

* **Информация от Иван Костовски - Кмет на Община Борован, относно:** Приключване на първи учебен срок 2023/ 2024 г. в детските градини и основните училища на територията на Община Борован.

Г-н Петър Петров даде думата за мнения.

Не постъпиха питания от общинските съветници.

**По т. 2 от дневния ред: Докладни записки.**

**- Докладна записка от Иван Костовски – Кмет на Община Борован, относно:** Оправомощаване на кмета на Община Борован да взема всички решения, свързани с банковото обслужване на Община Борован.

Г-н Пламен Петров отправи запитване дали става дума за смяна на банката, с която общината работи.

Г-н И. Костовски потвърди и обясни избора на друга банка, с която Община Борован да работи, с риск от неконфиденциалност на информацията, поради факта, че с тази банка предходното управление е работило дълги години; той посочи като причина и предложените от другата банкова институция по- добри условия и някои облекчения. Г-н Костовски поясни също, че дискусиите относно това решение са все още в процес на обсъждане и ще уведоми Общински съвет – Борован с повече детайли на по- късен етап.

Г-н Пламен Петров отправи запитване дали ще бъде открит офис на другата банка в с. Борован.

Г-н И. Костовски в отговор заяви, че към дадения момент все още не, но има такъв в гр. Бяла Слатина.

**- Докладна записка от Иван Костовски – Кмет на Община Борован, относно:** Актуализиране на списък на пътуващите служители в Община Борован, имащи право на заплащане на транспортните им разходи през бюджетната 2024 г.

Г-н П.Петров даде думата за мнения и становища.

Г-н И. Костовски поясни, че не е съгласен да се привличат външни специалисти от други населени места, но Община Борован не разполага с кадри.

Не постъпиха други питания от страна на общинските съветници.

**- Докладна записка от Иван Костовски – Кмет на Община Борован, относно: Обсъждане и одобряване на „Годишен доклад за наблюдението на изпълнението на План за интегрирано развитие на Община Борован 2021 – 2027 г. за 2023 г.**

Г-н П. Петров даде думата за мнения и становища.

Не постъпиха питания от страна на общинските съветници.

**- Докладна записка от Иван Костовски – Кмет на Община Борован, относно:** Предоставяне на безвъзмездно управление на недвижими имоти – публична общинска собственост за нуждите на училищата, находящи се на територията на Община Борован

Г-н П. Петров даде думата за мнения и становища.

Г-жа И. Сълковска заяви, че не е против, но не може да изрази мнение.

Г-н И. Костовски поясни, че става дума за подновяване на договорите, някои от които са изтекли още през януари тази година.

Не постъпиха други питания от страна на общинските съветници.

**- Докладна записка от Иван Костовски – Кмет на Община Борован, относно:** Даване на съгласие за разходване на месечните обезпечения и отчисления за 2024 г. по чл. 64, ал. 1 от закона за управление на отпадъците, съгласно разпоредбите на §26 от Преходните и заключителни разпоредби към Закона за държавния бюджет на Република България за 2024 г.

Г-н П. Петров даде думата за мнения и становища.

Г-н И. Костовски обясни, че тази и следващата докладни са идентични и съдържат информация за отчисления, които биха могли да се ползват за подобряването на организацията по почистването в общината. Г-н Костовски разясни подробно на гражданите от Община Борован състоянието на контейнерите за отпадъци на територията на общината, според направена справка, а именно: 90 броя за бракуване, и 56 броя за ремонт на колела. Г-н Костовски поясни, че намерението му е да се закупят 150 броя нови контейнери, тип ракла, с пластмасов капак, които са по- евтини и по- лесни за обслужване; а старите, които не са сменяни от години и са за ремонт, ще бъдат ремонтирани. Г-н Костовски поясни, че има намерение да закупи малък камион, до 10 куб. м., който да подпомага дейността на големия, като да може да почисти в средата на седмицата, тъй като последния може да работи с до 60 % от капацитета си, поради множеството технически повреди; като това намерение би могло да се осъществи със съгласието на общинските съветници, съответно с решение на Общински съвет. Останалите общини работят с камион с преса, а не с буре, поясни г-н Костовски. Г-н Костовски съобщи също, че камиончето за пролетно почистване е било в окаяно състояние, а сега е поправено и работи. Г-н Костовски заяви, че възнамерява да закупи багер, с кофа и дъска, който да се ползва единствено за нуждите на Община Борован, тъй като общината не разполага с нито един дълготраен материален актив. Г-н Костовски сподели намерението си да възстанови БКС – първо сградата, а после и дейността; и ще предостави писмено по надлежния ред документи, с които да удостовери всяко свое намерение. Г-н Костовски заяви, че ще бъде изготвена информация за гражданите, с която да напомни, че освен права, същите имат и задължения, и трябва да знаят, че не е позволено да изхвърлят неизгаснала жар в контейнерите.

Г-н Костовски съобщи, че работи с архитекта по въпроса за площадка за строителни отпадъци, снабдени с дробилки за бетон, и очаква програма за европейски средства, за да може общината да кандидатства за построяването й.

Г-н Петър Петров заяви, че напълно подкрепя възстановяването на БКС и използването на държавни средства за построяването на предприятие.

Г-н И. Костовски заяви, че всички общини разполагат с действащо БКС и хората, работещи там, поемат голяма част от работата на общината.

**- Докладна записка от Иван Костовски – Кмет на Община Борован, относно:** Даване на съгласие за разходване на месечните обезпечения и отчисления за 2023 г. по чл.64, ал.1 от закона за управление на отпадъците, съгласно разпоредбите на §26 от Преходните и заключителни разпоредби към Закона за държавния бюджет на Република България за 2024г.

Г-н П. Петров даде думата за мнения и становища.

Не постъпиха питания от страна на общинските съветници.

Г-н П. Петров съобщи, че са пристигнали нов докладни записки и предостави думата на г-н И. Костовски.

Г-н И.- Костовски се извини за закъснението да внесе новите докладни относно отдаване под наем на земеделски земи в срок, като обясни, че ако ги остави за месец април, общината ще пропусне сроковете за търговете и възможността да получи повече финансови средства. Относно документите в общината, г-н И. Костовски поясни, че не може да се намери почти нищо, което да позволи на общинска администрация да работи нормално.

**По т. 3 от дневния ред: Организационни.**

Относно **Протокол № 1 от 06.03.2024 г. на Временна комисия към Общински съвет – Борован, определена с Решение № 43 по Протокол № 7 от 16.02.2024 г., относно**: Извършване на оглед на всички МПС-та, собственост на Община Борован и констатиране на тяхното техническо състояние, г-н П. Петров поясни, че Общински съвет не взема решение по този протокол, само констатира установените факти.

Г-н Петър Петров запозна общинските съветници със **Заповед № РД-18-К-6/ 12.03.2024 г. на Областен управител на Област Враца, относно:** Определяне състава на Областния съвет за намаляване риска от бедствия в Област Враца (Областния съвет).

Г-н П. Петров направи предложение на заседанието на Общински съвет днес, в 14:00 ч., да се определи състава на Постоянните комисии, въз основа на настъпилите промени в състава на Общински съвет – Борован.

Относно бедствията и авариите, г-н И. Костовски заяви, че е заварил в общината СМР-та и КСС-та относно почистването на речните корита и възстановяване на две улици в урбанизираната територия на с. Нивянин; а не проекти. Г-н Костовски поясни, че са подписани от Областен управител на Област Враца, внесени са и чакат за подпис от Министъра на вътрешните работи.

Г-жа Таня Петкова поясни, че се подписват от Министъра на вътрешните работи, тъй като той е Председател на междуведомствената комисия за възстановяване и подпомагане към МС (*г-н Калин Г. Стоянов* – *бел. И. А*.).

Г-н Костовски разясни, че има много пострадали хора и в с. Нивянин, и в с. Борован; и ако е необходимо да се изготви проект, ще бъде направено. Г-н Костовски съобщи, че е включена и подпорната стена; и когато получи повече информация по въпроса, ще уведоми Общински съвет незабавно.

Г-н Петър Петров напомни, че заседанието на Общински съвет – Борован ще се проведе днес, в 14:00 ч.

**По т. 4 от дневния ред: Молби.**

Не постъпиха молби от общинските съветници.

**По т. 5 от дневния ред: Питания.**

Не постъпиха изказвания , питания и предложения от граждани.

Поради изчерпване на дневния ред, заседанието бе закрито в 11:49 часа.

**ПЕТЪР ПЕТРОВ**

*Председател на Общински съвет - Борован*

Изготвил:

И. Александрова

*Гл. специалист към Общински съвет - Борован*